“เสี่ยวหมี่” เล็งออก IPO เทรดตลาดฮ่องกง ระดมทุนใหญ่ระดับโลกหมื่นล้านดอลล์ฯสูงสุดในรอบ4ปี
"เสี่ยวหมี่" เล็งออก IPO เข้าเทรดตลาดฮ่องกง คาดระดมทุนใหญ่ระดับโลกกว่าหมื่นล้านดอลล์ฯ สูงสุดในรอบ4ปี
4 พ.ค. 2561

ผู้สื่อข่าวรายงานว่า เสี่ยวหมี่ คอร์ป ผู้ผลิตสมาร์ทโฟนรายใหญ่ของจีน เตรียมนำหุ้นเข้าจดทะเบียนซื้อขายในตลาดหุ้นฮ่องกง โดยเสี่ยวหมี่ถือว่าเป็นบริษัทใหญ่รายแรกที่นำหุ้นเข้าเทรดในตลาดหุ้นฮ่องกงภายใต้กฎระเบียบใหม่ และคาดว่าจะเป็นการเสนอขายหุ้นต่อสาธารณชนเป็นครั้งแรก (IPO) ครั้งใหญ่ที่สุดของโลกนับตั้งแต่ปี 2557
อย่างไรก็ตาม บริษัทไม่ได้ระบุว่าต้องการจะระดมทุนเป็นจำนวนเท่าใดในการออกหุ้น IPO แต่มีการคาดการณ์ว่า เสี่ยวหมี่จะระดมทุนได้อย่างน้อย 1 หมื่นล้านดอลลาร์ และจะทำให้มูลค่าทางธุรกิจของเสี่ยวหมี่อยู่ในระดับสูงถึง 1 แสนล้านดอลลาร์
ขณะที่ก่อนหน้านี้ เสี่ยวหมี่เปิดเผยว่า บริษัทมียอดขาดทุนสุทธิในปีงบการเงิน 2560 ทั้งสิ้น 4.39 หมื่นล้านหยวน (6.9 พันล้านดอลลาร์) ซึ่งสวนทางกับปีงบการเงิน 2559 ที่บริษัทมีกำไร อย่างไรก็ตาม บริษัทมีรายได้ในปีงบการเงิน 2560 พุ่งขึ้น 67.5% แตะที่ 1.145 แสนล้านหยวน
ทั้งนี้ คาดว่าการเสนอขายหุ้น IPO ของเสี่ยวหมี่จะมีมูลค่าสูงสุดนับตั้งแต่ที่อาลีบาบาได้เคยเสนอขายหุ้น IPO มูลค่า 2.5 หมื่นล้านดอลลาร์ในปี 2557